ჩარტორისკის მუზეუმი
ჩარტორისკის მუზეუმი (პოლ. Muzeum Czartoryskich; ასევე ცნობილი როგორც თავადების ჩარტორისკის მუზეუმი) — ისტორიული მუზეუმი კრაკოვში, პოლონეთი. თავდაპირველი კოლექცია შეიქმნა 1796 წელს პუავაში, პრინცესა იზაბელა ჩარტორისკას მიერ. მუზეუმი ოფიციალურად გაიხსნა 1878 წელს. პუავის კოლექცია ნაწილობრივ განადგურდა 1830 წლის ნოემბრის აჯანყებისა და ჩარტორისკების საკუთრების კონფისკაციის შემდეგ. თუმცა, მუზეუმის კოლექციაში არსებული ექსპონატების უმეტესობა გადარჩა და გადავიდა პარიზში, ლამბერტის სასტუმროში. 1870 წელს პრინცმა ვლადისლავ ჩარტორისკიმ გადაწყვიტა კოლექციების გადატანა კრაკოვში. მუზეუმის ყველაზე ცნობილი ნახატი არის ლეონარდო და ვინჩის ნამუშევარი ,,ქალი ყარყუმით". ასევე მუზეუმის კოლექცია მოიცავს რემბრანდტის ორ ნამუშევარს, ქანდაკებებს, რენესანსის გობელენებს და დეკორატიულ ხელოვნებას. ასევე მუზეუმში განთავსებულია შემდეგი მხატვრების ტილოები: ჰანს ჰოლბაინ უმცროსი, იაკობ ჟორდაენი, ლუკა ჯორდანო, პიტერ ბრიუგელ უმცროსი, დიერიკ ბუტსი, ჯოოს ვან კლივი, ლორენცო ლოტო, ლუკას კრანახი უმცროსი, ლორენცო მონაკო, ანდრეა მანტეგნა, ალესანდრო მაგნასკო და ქალთა ნახევარ სიგრძის ოსტატი (უცნობი მხატვარი, რომელიც ქალებს ხატავდა სხვადასხვა სიტუაციაში). მუზეუმის მთავარი ნაწილი 2010 წელს დაიხურა რესტავრაციისთვის და გაიხსნა 2019 წლის დეკემბერში. ამ დროის განმავლობაში, კოლექციის ნაწილი სხვაგან იყო გამოფენილი.